***οι απαντήσεις των ασκήσεων***

**1.** (1) α (2) Λάθος

**2.** Τα υπογραμμισμένα ρήματα είναι διατυπωμένα σε χρόνο Παρακείμενο. Χρησιμοποιώντας αυτό το χρόνο ο συγγραφέας επιτυγχάνει να αναφερθεί σε ένα γεγονός το οποίο ολοκληρώθηκε στο παρελθόν, αλλά τα αποτελέσματά του διατηρούνται και στο παρόν. Έτσι, στο απόσπασμα που διαβάσαμε το θέμα έχει απασχολήσει και τον Γκαίτε, αλλά εξακολουθεί να απασχολεί και τους σημερινούς ανθρώπους.

 **3.** Για δεύτερη φορά ανεβαίνει στην Ελλάδα το θεατρικό έργο του πολυβραβευμένου Ντέιβιντ Γκρεγκ «*Ποιος είναι ο Δόκτωρ Κόρτσακ;*». Η παράσταση αυτή είχε ανέβει **(1)** πριν από 10 χρόνια από το σκηνοθέτη Παύλο Ελευθερίου. Τότε είχε πάρει **(2)** πολύ καλές κριτικές και δεκάδες θεατές την είχαν παρακολουθήσει **(3)**. Οι θεατές είχαν βγει **(4)** κατενθουσιασμένοι από το θέατρο και όλοι είχαν δηλώσει **(5)** ότι τους είχε αρέσει **(6)** πάρα πολύ.

Η τωρινή παράσταση, σε σκηνοθεσία, Άννας Μιχελή, αφηγείται την ιστορία του Γιάνους Κόρτσακ, ενός σημαντικού Πολωνο-εβραίου ανθρωπιστή, συγγραφέα και δασκάλου, ο οποίος είχε θεωρηθεί **(7)** πρόδρομος μιας σειράς εκπαιδευτικών τάσεων σχετικά με τα δικαιώματα των παιδιών και είχε γίνει **(8)** σημείο αναφοράς για πολλούς ανθρώπους της εποχή του. Ο Κόρτσακ τις τελευταίες ημέρες της ζωής του βρέθηκε να διευθύνει το ορφανοτροφείο του γκέτο της Βαρσοβίας.

Τέλος, να αναφέρουμε ότι ο συγγραφέας του θεατρικού έργου είχε βραβευτεί **(9)** όταν εξέδωσε το έργο του και είχε προσκληθεί **(10)** σε πολλά σχολεία της Ευρώπης, για να συζητήσει με τα παιδιά για το περιεχόμενό του.

**4.** ***(α)*** δεύτερη παράγραφος ***(β)*** τρίτη παράγραφος

 ***(γ)*** πρώτη παράγραφος

**5.** Σε αυτό το περιστατικόο συγγραφέας Ιάκωβος Καμπανέλλης μας μεταφέρει στην πρόβα μιας παρέας φίλων ερασιτεχνών ηθοποιών. Στο έργο, που ήταν διασκευή ενός παραμυθιού, ένας ηθοποιός έπαιρνε στο χέρι του έναν ποντικό. Όταν σε αυτό το σημείο η πρόβα διεκόπη από τον σκηνοθέτη, ο ηθοποιός «άφησε» στην τρύπα του τον ποντικό, παρ’ που δεν κρατούσε ένα αληθινό ποντίκι. Η αφήγηση ολοκληρώνεται με την επισήμανση του συγγραφέα ότι απαιτείται ένας ηθοποιός να πιστέψει ότι το ανύπαρκτο μπορεί να γίνει αληθινό, για να δημιουργηθεί η μαγεία του θεάτρου.

**6.** Παιδιά, αρχικά, σχεδιάστε με το μολύβι την ομπρέλα στο μπλοκ ζωγραφικής ή στο χαρτί Α4. Στη συνέχεια, κάντε σχέδια και μοτίβα στην ομπρέλα τους, διαλέξτε τους μαρκαδόρους με το αγαπημένο σας χρώμα και χρωματίστε κατευθείαν με αυτούς. Ακολούθως, κόψτε την ομπρέλα με το χερούλι της και κολλήστε τη στο χασαπόχαρτο. Ακόμη, ζωγραφίστε τη βροχή με γκρίζο μαρκαδόρο ή με το μολύβι σας. Τέλος, δημιουργήστε, αν θέλετε, μια ανθρώπινη μορφή να κρατάει την ομπρέλα.

**7.** Οι λέξεις που έχουν να κάνουν με το χρόνο είναι οι ακόλουθες: αρχικά, στη συνέχεια, Ακολούθως, Ακόμη, Τέλος.

**8**. Σε ποιο **(1)** παιδί δεν αρέσει το μάθημα των εικαστικών; Όλοι οι μαθητές πιστεύουν ότι είναι ένα από τα πιο **(2)** δημιουργικά μαθήματα του ωρολογίου προγράμματος! Άλλωστε, στο μάθημα αυτό φαίνεται ποιος **(3)** μαθητής είναι πραγματικά «*καλλιτέχνης*» και ποιος **(4)** μπορεί να έχει κλίση στα λεγόμενα καλλιτεχνικά μαθήματα. Ωστόσο, όλοι οι μαθητές μπορούν να έχουν καλές επιδόσεις στο συγκριμένο μάθημα και να δείξουν πόσο πιο **(5)** επινοητικοί και πιο **(6)** εφευρετικοί - απ’ ό,τι πιστεύουν οι γύρω τους - μπορούν να γίνουν.

Εξάλλου, ο πιο **(7)** καλός μαθητής μιας τάξης στη Γλώσσα και στα Μαθηματικά δεν είναι σίγουρο ότι θα τα καταφέρει και στα Εικαστικά. Οπότε, σε αυτό το μάθημα είναι ευκαιρία να αναδειχτούν οι μαθητές που δεν είναι και τόσο καλοί σε αυτά τα μαθήματα του σχολείου.

Μάλιστα, πρόσφατα το σχολείο μας συμμετείχε σε έναν διαγωνισμό με τον τίτλο «Ποιος **(8)** θέλει να γίνει Πικάσο;». Σε εκείνο το διαγωνισμό έπρεπε να δείξεις ποιο **(9)** έργο του γνωστού Ισπανού ζωγράφου σε έχει επηρεάσει περισσότερο και να προσπαθήσεις να δημιουργήσεις κι εσύ, με την τεχνοτροπία του Πικάσο.

Πάντως, απ’ όλο τα μαθήματα του σχολείου αυτά που μου αρέσουν πιο **(10)** πολύ είναι η Γλώσσα, η Ιστορία και τα Εικαστικά!

***οδηγίες προς τον/την εκπαιδευτικό***

Σε αυτήν την ενότητα, με αφορμή το θέατρο, προσεγγίζουμε πολλά και ενδιαφέροντα γραμματικά φαινόμενα. Αρχίζουμε με τη δημοσιογραφική προσέγγιση σε ένα θεατρικό έργο. Τα παιδιά θα πρέπει να διαβάσουν το κείμενο σχετικά με μια θεατρική παράσταση, να συζητήσουν το είδος του κειμένου αυτού και να επιλύσουν τις δύο ασκήσεις κατανόησης που το συνοδεύουν. Το κείμενο συνοδεύεται από μια ακόμη άσκηση στην οποία αξιοποιούμε τα τρία ρήματα τα οποία είναι διατυπωμένα στον Παρακείμενο. Μέσα σε αυτό το επικοινωνιακό πλαίσιο επιχειρούμε να διερευνήσουμε μαζί με τους μαθητές μας τη σημασία και τη χρήση του Παρακειμένου στο λόγο. Προς την ίδια κατεύθυνση και με την ίδια στοχοθεσία παρατίθεται και η τρίτη άσκηση στην οποία οι μαθητές και οι μαθήτριες θα πρέπει να συμπληρώσουν τα κενά με το ρήμα διατυπωμένο στον Υπερσυντέλικο.

Με το επόμενο κείμενο, αυτό του Ιάκωβου Καμπανέλλη, θέτουμε ως βασική στόχευση να πάρουν τα παιδιά μια μικρή έστω γεύση από τη μαγεία του θεάτρου. Ο Καμπανέλλης συνήθιζε να αφηγείται συχνά αυτό το περιστατικό επιδιώκοντας να καταδείξει το πόσο πολύ μπορεί ένα θεατρικό έργο ή ακόμη και η πρόβα του να συμβάλλει στη δημιουργία μιας μαγικής στιγμής. Με την 4η και την 5η άσκηση επιδιώκουμε να εισαγάγουμε, σταδιακώ τω τρόπω, τους μαθητές μας στην διαδικασία της περίληψης. Με το τέταρτο ερώτημα τους δίνουμε εμείς τους πλαγιότιτλους του κειμένου και με αυτόν τον τρόπο τους δείχνουμε ότι η συγγραφή ενός πλαγιότιτλου αποτελεί ένα πολύ κομβικό σημείο στο να γράψουμε μια περίληψη. Με το επόμενο ερώτημα οι μαθητές καλούνται, βασιζόμενοι στους πλαγιότιτλους, να συγγράψουν οι ίδιοι την περίληψη του κειμένου. Αντλήσαμε την ιδέα αυτή από το βιβλίο του δασκάλου, στο οποίο οι εκπαιδευτικοί παροτρύνονται να μεθοδεύσουν με αυτόν τον τρόπο τη διδασκαλία ης περίληψης. Για τη διευκόλυνσή τους τούς δίνουμε το πώς μπορούν να ξεκινήσουν την περίληψη, αλλά και μια σειρά από συνδετικές λέξεις με τις οποίες μπορούν να καταστήσουν το κείμενό τους πιο συνεκτικό.

Το φύλλο εργασίας ολοκληρώνεται με ένα κείμενο με οδηγίες σχεδιασμού μια ομπρέλας. Έχοντας ως αφετηρία το κείμενο αυτό τίθενται και τα ερωτήματα 6, 7 και 8. Στο έκτο κατά σειρά ερώτημα ζητούμε τη μετατροπή των χρόνων στη Συνοπτική Υποτακτική, ενώ στο έβδομο ερώτημα καλούμε τους μαθητές να εντοπίσουν τις λέξεις οι οποίες δηλώνουν χρόνο. Με το όγδοο και τελευταίο ερώτημα κινούμαστε σε ένα καθαρά επικοινωνιακό πλαίσιο και ζητούμε από τους μαθητές να διακρίνουν το επίρρημα πιο από την ερωτηματική αντωνυμία ποιος – ποια – ποιο.